নাস্তিক্যবাদ ও ধর্ম

ঐতিহ্যগতভাবেই একেশ্বরবাদী বা বহুঈশ্বরবাদী ধর্মের মধ্যে কিছু আন্দোলন বা সম্প্রদায় স্বীকার করে যে, সৃষ্টিকর্তা বা খোদার প্রতি বিশ্বাস ছাড়াই ধর্মীয় বিশ্বাস, আধ্যাত্মিকতা ও বিশেষ নীতিমালা অনুসরণ করা সম্ভব। যারা বিশ্বাস করেন যে, কোন অতিপ্রাকৃত শক্তি বা সত্তা (যেমন ঈশ্বর বা দেবতা) বিশ্বকে নিয়ন্ত্রণ করছে; তাদের অনেকের মতেই এই ধরনের মানুষদের ধর্মের অনুসারী বলা যায়। অন্যদিকে 'নাস্তিকতা একটি ধর্ম'— এই ধারণা অনেকের মানুষের কাছে স্ববিরোধী বা পরস্পরবিরোধী মনে হয়। কারণ নাস্তিকতা মূলত ঈশ্বর বা অতিপ্রাকৃত শক্তিতে বিশ্বাসের অনুপস্থিতিকে বলা হয়। তাই এটিকে ধর্ম হিসেবে সংজ্ঞায়িত করা যুক্তিগতভাবে অসঙ্গত বলে তারা মনে করেন এবং  সকল ধর্মীয় সমাজে নাস্তিকদের ধর্মহীন হিসেবেই দেখা হয়। 

## ইব্রাহিমীয় ধর্মে

### ইহুদি ধর্ম

ইহুদি নাস্তিক বলতে এমন কিছু মানুষকে বুঝানো হয়, যারা বংশগতভাবে ইহুদি; কিন্তু তারা ঈশ্বরের প্রতি বিশ্বাস করে না। অনেকেই হয়তো ভাবেন, ইহুদি মাত্রই অবশ্যই ঈশ্বরের প্রতি বিশ্বাসী হতে হবে; কিন্তু তা সঠিক নয়। কারণ ইহুদি পরিচয় কেবল ধর্মীয়ই নয়; বরং এটি একটি জাতিগত ও সাংস্কৃতিক পরিচয়ও বটে। তাই কেউ ধর্ম বিশ্বাস না করলেও ইহুদি হিসেবে নিজেকে পরিচিত করাতে পারে। ইহুদি ধর্মে সাধারণত ঈশ্বরের প্রতি বিশ্বাস থাকা জরুরি; কিন্তু আধুনিক অনেক ইহুদি গোষ্ঠীতে এমনটি বাধ্যতামূলক নয়। কিছু ইহুদি সম্প্রদায় ঈশ্বরের প্রতি বিশ্বাস ছাড়াই তাদের ধর্মীয় আচরণ ও সংস্কৃতি পালন করে থাকে। যেমন পুনর্গঠিত ইহুদিবাদ ও মানবতাবাদী ইহুদিবাদে ঈশ্বরের প্রতি বিশ্বাস থাকা আবশ্যক নয়, বরং ইহুদি সংস্কৃতি ও ইতিহাসই প্রধান। ২০০৩ সালে মার্কিন যুক্তরাষ্ট্রে করা এক জরিপে দেখা গেছে, প্রায় অর্ধেক ইহুদি ঈশ্বরে বিশ্বাস করে না।

ইতিহাসে অনেক ইহুদি নেতা নাস্তিক ও সংশয়বাদীদের সঙ্গে যুক্ত ছিলেন এবং ধর্মের ধারণাগুলোকে নতুনভাবে ব্যাখ্যা করেছিলেন, যাতে ঈশ্বরকে একেবারে অনুপস্থিত বা আলাদা রূপেও ভাবা যায়। বিখ্যাত ইহুদি ধর্মগুরু আব্রাহাম আইযাক কুক বলেন, যারা নাস্তিক তারা আসলে ঈশ্বরকে অস্বীকার করে না; বরং তারা শুধু ঈশ্বর সম্পর্কে মানুষের তৈরি ধারণা বা ছবি অস্বীকার করে। তিনি মনে করতেন যে, এসব নাস্তিক প্রকৃত ধর্মকে মিথ্যা ধারণা থেকে মুক্ত করতে সাহায্য করছে, যা এক ধরণের সংস্কারমূলক কাজ।

### খ্রিস্টধর্ম

মার্কিন যুক্তরাষ্ট্রে এমন বহু মানুষ আছেন, যারা নিজেদের খ্রিস্টান হিসেবে পরিচয় দেন, কিন্তু প্রকৃতপক্ষে তারা নাস্তিক বা ঈশ্বরে অবিশ্বাসী। ২০০৭ সালের পিউ রিলিজিয়ার্স সার্ভে অনুযায়ী, যুক্তরাষ্ট্রে যারা ঈশ্বরে বিশ্বাস করেন না, তাদের মধ্যে ৫% নিজেদের ক্যাথলিক ও ৯% নিজেদের প্রটেস্ট্যান্ট বা অন্যান্য খ্রিস্টান হিসেবে পরিচয় দিয়েছেন। ২০১৪ সালের একই জরিপ অনুযায়ী, যারা নিজেদের *অসংযুক্ত* হিসেবে পরিচয় দেন—যার মধ্যে নাস্তিক ও সংশয়বাদীরা অন্তর্ভুক্ত—তাদের ৪১% ছোটবেলায় প্রোটেস্ট্যান্ট পরিবারে ও ২৮% ক্যাথলিক পরিবারে বড় হয়েছেন।

খ্রিস্টধর্মে নাস্তিকতার প্রতি নির্দিষ্ট ও একক কোনো দৃষ্টিভঙ্গি নেই। খ্রিস্টান সম্প্রদায়ভেদে এ বিষয়ে দৃষ্টিভঙ্গি ও প্রতিক্রিয়া ভিন্ন হয়ে থাকে। অনেক খ্রিস্টান যাজক ব্যক্তির নাস্তিকতার দাবি ও অন্যান্য মানসিক বা দার্শনিক অবস্থানের মধ্যে পার্থক্য করার চেষ্টা করেন। উদাহরণস্বরূপ শুধু অবিশ্বাস, বিজ্ঞানের প্রতি অনুগত্য, ধর্মীয় বিশ্বাসের প্রকৃতি সম্পর্কে ভুল ধারণা বা সংগঠিত ধর্মের প্রতি অনীহা ইত্যাদি বিষয়কে নাস্তিকতার সঙ্গে গুলিয়ে ফেলা ঠিক নয় বলে তারা বিশ্বাস করেন। 

ক্যাথলিক চার্চের ধর্মশিক্ষা বিষয়টি স্পষ্ট করেছে। সেখানে নাস্তিক্যবাদকে প্রথম নির্দেশ লঙ্ঘন ও "ধর্মগুণের বিরুদ্ধে একটি পাপ” বলে বর্ণনা করা হয়েছে। তবে একই সঙ্গে বলা হয়েছে, নাস্তিকতার পেছনে কখনও কখনও নৈতিক বা সৎ উদ্দেশ্যও থাকতে পারে। তাই রোমান ক্যাথলিকদের উপদেশ দেওয়া হয় যে, নাস্তিকতার উত্থানে নিজেদেরও দায় আছে কিনা তা খতিয়ে দেখা উচিত। কারণ, তারা যদি ধর্মশিক্ষা সঠিকভাবে না দেন, বরং তা ভুলভাবে উপস্থাপন করেন অথবা নিজেদের ধর্মীয়, নৈতিক বা সামাজিক জীবনে ব্যর্থ হন, তাহলে তারা আসলে ঈশ্বর ও ধর্মের প্রকৃত স্বরূপ প্রকাশ না করে বরং তা আড়াল করে ফেলছেন।

২০১৩ সালের মে মাসে পোপ ফ্রান্সিস বলেন, নাস্তিকরাও স্বর্গে যেতে পারে। কারণ যিশুর মুক্তির আলিঙ্গন তাদের জন্যও প্রযোজ্য, যদি তারা সৎকর্ম করেন; তাদের বিশ্বাস যাই হোক না কেন। ক্যাথলিক ধর্মশিক্ষাতেও বলা আছে যে, যদি কেউ খ্রিস্টান না হয় এবং “নিজেদের দোষ ছাড়া” খ্রিস্ট ও চার্চকে না চেনে, তবুও তাদের জন্য স্বর্গের দ্বার উন্মুক্ত থাকতে পারে।

একজন বিখ্যাত ও ব্যতিক্রমী নাস্তিক হলেন থমাস জে. জে. অল্টাইজার। ১৯৬৭ সালে তিনি নিজের বই 'দ্য গসপেল অব ক্রিশ্চিয়ান অ্যাথিজমে' (The Gospel of Christian Athei*sm*) এক চরম অস্বাভাবিক মত প্রকাশ করেন। তিনি বলেন যে, ঈশ্বর আক্ষরিক অর্থে মারা গেছেন বা নিজেকে বিলুপ্ত করেছেন। অল্টাইজারের মতে, এটিও এক ধরনের 'খ্রিস্টান বিশ্বাসের স্বীকারোক্তি'।  তিনি জোর দিয়ে বলেন, তার অবস্থান নীৎশের *<nowiki/>'ঈশ্বর মৃত' (God is dead)* ধারণা থেকে আলাদা। তার ভাষায়, “ঈশ্বরের মৃত্যু স্বীকার করা অর্থ হল এক বাস্তব ও প্রকৃত ঘটনাকে স্বীকার করা, যা হয়তো একটি নির্দিষ্ট মুহূর্তে বা ইতিহাসের একটি বিন্দুতে ঘটেনি, তবে এটি একটি মহাজাগতিক ও ঐতিহাসিক অর্থে সত্যিই ঘটেছে।”

২০০১ সালে *ফেইথ কমিউনিটিস টুডে* জরিপে দেখা গেছে যে, ইউনিটারিয়ান ইউনিভার্সালিস্টদের (UU) মধ্যে ১৮% নিজেদের নাস্তিক মনে করেন এবং ৫৪% মানবতাবাদী মনে করেন।একই জরিপ অনুযায়ী, ১৬% নিজেদের বৌদ্ধ, ১৩% খ্রিস্টান ও ১৩% পৌত্তলিক হিসেবে পরিচয় দেন।

### ইসলাম

ইসলামে নাস্তিকদের সাধারণত 'কাফির' হিসেবেই শ্রেণিবদ্ধ করা হয়। তবে কাফির শব্দটি শুধু নাস্তিকদের জন্যই নয়, বরং সর্বেশ্বরবাদীদের (শিরক) ক্ষেত্রেও ব্যবহৃত হয়। আরবি ভাষায় এর আক্ষরিক অর্থ 'অস্বীকারকারী' বা গোপনকারী। আরবি ভাষায় 'নাস্তিকতাকে' সাধারণত ইলহাদ (إلحاد) শব্দ দিয়ে প্রকাশ করা হয়; যদিও এর মূল অর্থ “বিধর্মিতা” বা “ধর্ম থেকে বিচ্যুতি”। যে ব্যক্তি সৃষ্টিকর্তার অস্তিত্ব অস্বীকার করে, তাকে বলা হয় দাহরিয়া (*دهرية*)।

কুরআন ধর্মত্যাগের শাস্তি নিয়ে সরাসরি কিছু বলেনি; তবে বিষয়টি একেবারে নীরবও নয়। বহুবার উল্লেখ করা হয়েছে যে, কেউ ইসলাম গ্রহণ করার পর পুনরায় অবিশ্বাসে ফিরে গেলে তার অবস্থা কী হবে এবং 'মুনাফিকদের' সঙ্গে কিভাবে আচরণ করতে হবে। কুরআন বলা হয়েছে[৯:৭৩–৭৪] “হে নবী! তুমি অবিশ্বাসী ও মুনাফিকদের বিরুদ্ধে দৃঢ় অবস্থান গ্রহণ করো। তাদের আশ্রয় হবে জাহান্নাম—যা এক অতি নিকৃষ্ট গন্তব্য। তারা আল্লাহর নামে শপথ করে বলে যে, তারা কোনো খারাপ কথা বলেনি; অথচ তারা স্পষ্ট ধর্মনিন্দা করেছে ইসলাম গ্রহণের পর। তারা এমন ষড়যন্ত্র করেছে, যা তারা পূর্ণ করতে পারেনি। (এর মাধ্যমে) তারা মূলত প্রতিশোধ নিতে চেয়েছিল আল্লাহ ও তাঁর রাসূল যে অনুগ্রহে তাদের ধন্য করেছিলেন তার বিনিময়ে! যদি তারা তওবা করে, তবে তা তাদের জন্য উত্তম; কিন্তু যদি তারা ফিরে যায় (অসৎপথে), তবে আল্লাহ তাদের দুনিয়া ও আখিরাতে কঠোর শাস্তি দেবেন। এ দুনিয়াতে তাদের জন্য কোনো সাহায্যকারী বা রক্ষাকারী থাকবে না (সুরা তাওবা)। ”হাদিসে ধর্মত্যাগ (আরবি: রিদ্দা) সম্পর্কে স্পষ্টভাবে শাস্তির উল্লেখ করা হয়েছে। হাদিসে বলা হয়েছে:  "যে নিজের ধর্ম পরিবর্তন করবে, তাকে হত্যা করো।"ইসলামি আইনশাস্ত্রের প্রধান চার মাযহাব হানাফি, মালিকি, শাফেঈ ও হাম্বলি অভিমত অনুযায়ী, প্রাপ্তবয়স্ক ও সুস্থ মস্তিষ্কসম্পন্ন মুসলিম পুরুষের প্রকাশ্য ধর্মত্যাগের শাস্তি মৃত্যুদণ্ডের কথা বলা হয়েছে। তবে নারীদের ক্ষেত্রে কিছু মাযহাব বন্দি করে রাখা ও তওবার সুযোগ দেওয়ার কথা বলে।

তাই ইসলামে কোনো মুসলিমের জন্যে নিজের ইচ্ছায় ধর্ম পরিবর্তন বা নাস্তিক হওয়ার অনুমতি নেই। এজন্য মুসলিম দেশ বা মুসলিম সম্প্রদায়ে অনেক নাস্তিক তাদের অবিশ্বাস গোপন করে রাখে। আরববিশ্বে ধর্মীয় বিশ্বাসকে নৈতিকতার জন্য অপরিহার্য হিসেবে দেখা হয় এবং নাস্তিকতাকে একটি অনৈতিক বিষয় হিসেবে বিবেচনা করা হয়। ১৯৮০-এর দশক থেকে আরব বিশ্বে ধর্মীয় মনোভাব আরো রক্ষণশীল হয়েছে; তবে এর আগে বহু দেশে ধর্মনিরপেক্ষ সমাজতন্ত্র রাজনৈতিকভাবে প্রভাবশালী ছিল। তবে কারো নাস্তিকতা যদি প্রকাশ্যে না আসে অথবা কেউ যদি প্রকাশ্যে নিজেকে নাস্তিক হিসেবে ঘোষণা করে ধর্মের বিরুদ্ধে বিষেদগার না করে, তাহলে অনেক ক্ষেত্রে তা সহ্য করা হয়। ২০০৭ সাল থেকে প্রাক্তন মুসলিমদের একটি আন্তর্জাতিক সহায়ক নেটওয়ার্কও গড়ে উঠেছে। কিছু বিশ্লেষকের মতে, আরব বিশ্বে ঘোষণাহীন নাস্তিকের সংখ্যা উল্লেখযোগ্য। ২০১২ সালের একটি জরিপ অনুযায়ী, সৌদি নাগরিকদের মধ্যে প্রায় ৫% নিজেদের “দৃঢ় নাস্তিক” বলে পরিচয় দিয়েছে, যা মার্কিন যুক্তরাষ্ট্রের হারের সমান।

পশ্চিমা বিশ্বে ক্রমবর্ধমানভাবে প্রাক্তন মুসলিম সম্প্রদায়ের সদস্য সংখ্যা বাড়ছে বলে ধারণা করা হয়। ফরগেন অ্যাফায়ার্সে ড্যারেন ই. শেরকাট মন্তব্য করেন যে, মুসলিম জনসংখ্যা বৃদ্ধির কিছু পূর্বাভাস সঠিক নাও হতে পারে; কারণ সেখানে ক্রমবর্ধমান ধর্মহীন মুসলিমদের হিসাব ধরা হয়নি। যদিও পরিমাণগত গবেষণা সীমিত, তবে তিনি মনে করেন, ইউরোপের প্রবণতা আমেরিকার মতই। যুক্তরাষ্ট্রের *জেনারেল সোশাল সার্ভের* তথ্য অনুযায়ী, যারা মুসলিম পরিবারে বড় হয়েছেন, তাদের মধ্যে প্রায় ৩২% প্রাপ্তবয়সে ইসলাম ত্যাগ করেছেন এবং ১৮% কোনো ধর্মীয় পরিচয় বহন করেন না। একটি গবেষণায় আরও দেখা গিয়েছে যে, জার্মানিতে মুসলিম বংশোদ্ভূত প্রায় ৪.২ মিলিয়ন মানুষের মধ্যে প্রায় অর্ধেকই প্রাপ্তবয়সে এসে ইসলাম মেনে চলেন না। তবে তারা নিজেদের ধর্মহীন পরিচয় দেন না বা নিজেদের অজ্ঞাত রাখতে পছন্দ করেন। 

## ভারতীয় ধর্মে
ভারতের ধর্মীয় ঐতিহ্যের মধ্যে, বিশেষত হিন্দুধর্ম, জৈনধর্ম ও বৌদ্ধধর্মে নাস্তিকতার প্রতি তুলনামূলকভাবে সহনশীল দৃষ্টিভঙ্গি দেখা যায়।

### হিন্দুধর্ম

হিন্দুধর্মে নাস্তিকতা স্বাভাবিকভাবেই গ্রহণযোগ্য একটি অবস্থান হিসেবে স্বীকৃত। তবে হিন্দুধর্মের কিছু শাখা মনে করে যে, আধ্যাত্মিকতার পথে নাস্তিকদের যাত্রা অনেক বেশি কঠিন ও জটিল। প্রাচীন হিন্দু দর্শনের ছয়টি মূল ধারার মধ্যে দুটি বিশেষভাবে উল্লেখযোগ্য হল সাংখ্য ও প্রাথমিক মীমাংসা, যেখানে ঈশ্বরের অস্তিত্বকে প্রত্যাখ্যান করা হয়েছে।

সাংখ্য দর্শন ঈশ্বরের ধারণা একেবারেই গ্রহণ করে না। এটি এমন এক দ্বৈতবাদী বিশ্বতত্ত্ব উপস্থাপন করে, যেখানে দুটি চিরন্তন বাস্তবতা বিদ্যমান—পুরুষ (আত্মিক উপাদান) এবং প্রকৃতি (ভৌত উপাদান)। এই দুই বাস্তবতা সমান্তরালভাবে অস্তিত্বশীল এবং এতে জীবনের চূড়ান্ত লক্ষ্য হলো পুরুষের মুক্তিকামী জ্ঞানলাভ। এখানে ঈশ্বরের ধারণা অনুপস্থিত থাকলেও ‘পরম সত্য’ পুরুষ আকারে বিদ্যমান বলে ধরা হয়। অন্যদিকে চার্বাক (বা চার্বাকা) ছিল প্রাচীন ভারতের একটি বস্তুবাদী ও নাস্তিক দর্শন, যা মূলত এর বিরোধীদের—অস্তিক ও বৌদ্ধ চিন্তাবিদদের—লিখিত উদ্ধৃতাংশ থেকেই বর্তমান পরিচিত। চার্বাকদের মতে, মানুষের জীবনের মূল লক্ষ্য হল, এ জাগতিক জীবনে সুখী, সমৃদ্ধ ও ফলপ্রসূভাবে বেঁচে থাকা। গ্রিক এপিকিউরীয়তাবাদের সঙ্গে এটির মিল পাওয়া যায়। কিছু প্রমাণ থেকে জানা যায়, এই মতবাদ অন্তত ১৫৭৮ খ্রিষ্টাব্দ পর্যন্ত টিকে ছিল। হিন্দু শাস্ত্রে সন্দেহ ও অনুসন্ধিৎসার স্থান রয়েছে। ঋগ্বেদের বিখ্যাত নাসাদীয় সূক্ত (১০:১২৯-৬) সৃষ্টির উৎপত্তি নিয়ে প্রশ্ন তোলে:**জৈনধর্ম**

জৈন দর্শনে মুক্তিলাভকারী আত্মাকেই ‘ঈশ্বর’ হিসেবে ধরা হয়; সৃষ্টিকর্তা ঈশ্বরের কোনো ধারণা এখানে নেই। তবে জৈন বিশ্বতত্ত্বে অসংখ্য দেবদেবীর অস্তিত্ব স্বীকৃত, যাঁরা (তাদের বিশ্বাস অনুযায়ী) বিশ্বব্রহ্মাণ্ডের ভিন্ন ভিন্ন স্তরে অবস্থান করেন। কিন্তু তাঁরা কেউই জগতের স্রষ্টা বা নিয়ন্তা নন। জৈন আধ্যাত্মিকতার কেন্দ্রবিন্দু হলো আত্মশুদ্ধি, অহিংসা ও মোক্ষলাভ।

### বৌদ্ধধর্ম
বৌদ্ধধর্মকে সাধারণত নিরীশ্বরবাদী হিসেবে বর্ণনা করা হয়। কারণ বৌদ্ধ শাস্ত্র ও প্রামাণ্য সূত্রগুলি:

* সৃষ্টির অস্তিত্ব এবং সেইসঙ্গে সৃষ্টিকর্তা দেবতার অস্তিত্ব স্বীকার করে না, বরং অনেক ক্ষেত্রে তা প্রত্যাখ্যান করে।
* নৈতিক কর্তব্যের উৎস হিসেবে কোনো এক দেবতা বা একাধিক দেবতাকে স্বীকৃতি দেয় না; এর পরিবর্তে ধর্মকে মহাবিশ্বের অন্তর্গত নীতি হিসেবে বিবেচনা করে।
* মানুষ বা জীবজন্তু ঈশ্বর বা দেবতার কাছে তাদের কর্মের জন্য জবাবদিহি করবে—এই ধারণাও অগ্রাহ্য করে।

তবে সব প্রামাণ্য বৌদ্ধ সূত্রই স্বীকার করে যে, বিশ্বে অসংখ্য আধ্যাত্মিক সত্তা, এমনকি বৈদিক দেবতারাও রয়েছেন। পশ্চিমা ঈশ্বরবাদী দৃষ্টিকোণ থেকে মহাযান বৌদ্ধধর্মের কিছু ধারণা; যেমন অমিতাভ বা আদিবুদ্ধ—ঈশ্বরের সঙ্গে কিছু মিল রাখে বলে মনে হতে পারে। কিন্তু স্বয়ং গৌতম বুদ্ধ স্পষ্টভাবে অস্বীকার করেছেন যে, তিনি কোনো ঈশ্বর বা ঐশ্বরিক সত্তা ছিলেন।

## আরও দেখুন

* ধর্ম ও বিজ্ঞানের মধ্যকার সম্পর্ক
* ধর্মীয় সম্প্রদায় দ্বারা বিবর্তনবাদ প্রত্যাখান
* ধর্ম ও রাজনীতি
* ধর্ম ও যৌনতা

## তথ্যসূত্র
বিষয়শ্রেণী:ধর্ম ও সমাজ
বিষয়শ্রেণী:ধর্ম
বিষয়শ্রেণী:ধর্মতত্ত্ব